CELEX: C2006/143/49
Language: el
Date: 2006-06-17 00:00:00
Title: Υπόθεση C-179/06: Προσφυγή της  5ης Απριλίου 2006  — Επιτροπή των Ευρωπαϊκών Κοινοτήτων κατά Ιταλικής Δημοκρατίας

17.6.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 143/26
            
         Προσφυγή της 5ης Απριλίου 2006 — Επιτροπή των Ευρωπαϊκών Κοινοτήτων κατά Ιταλικής Δημοκρατίας
   (Υπόθεση C-179/06)
   (2006/C 143/49)
   Γλώσσα διαδικασίας: η ιταλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωπος: D. Recchia)
   
      Καθής: Ιταλική Δημοκρατία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να διαπιστωθεί ότι, ως εκ του ότι ο Δήμος Altamura και η Περιφέρεια Puglia ενέκριναν από τον Δεκέμβριο του 2000 τροποποίηση του χωροταξικού σχεδίου συνιστάμενη σε σειρά παρεμβάσεων αφορωσών βιομηχανικά κτίρια και δυναμένων να έχουν σημαντική επίπτωση στην ειδική ζώνη προστασίας (ΕΖΠ) και στον τόπο κοινοτικής σημασίας (ΤΚΣ) IT 9120007 Murgia Alta, χωρίς να έχει κινηθεί προηγουμένως διαδικασία εκτιμήσεως των επιπτώσεων, τουλάχιστον όσον αφορά τις συνέπειες επί της ΕΖΠ, η Ιταλική Δημοκρατία παρέβη τις υποχρεώσεις που υπέχει από τις διατάξεις του άρθρου 6, παράγραφος 3, σε συνδυασμό με το άρθρο 7, της οδηγίας 92/43/ΕΟΚ (1)
               
            
         
               —
            
            
               να καταδικαστεί η Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η τροποποίηση του χωροταξικού σχεδίου σχετικά με τις εγκαταστάσεις εντός των ΕΖΠ και ΤΚΣ IT 9120007 Murgia Alta δεν αποτέλεσε αντικείμενο ενδεδειγμένης εκτιμήσεως των επιπτώσεων στο συγκεκριμένο τόπο, όπως αντίθετα προβλέπει το άρθρο 6, παράγραφος 3, της οδηγίας 92/43/ΕΟΚ.
   Οι αποφάσεις του Δήμου Altamura και του Περιφερειακού Συμβουλίου, με τις οποίες εγκρίθηκε η ανωτέρω τροποποίηση του χωροταξικού σχεδίου, εκδόθηκαν σε αντίθεση προς τις προπαρατεθείσες κοινοτικές διατάξεις, υπό την έννοια ότι, αν και η ανωτέρω τροποποίηση δύναται να έχει σημαντική επίπτωση επί των ΕΖΠ και ΤΚΣ IT 9120007 Murgia Alta, δεν αποτέλεσε αντικείμενο διαδικασίας εκτιμήσεως των επιπτώσεων.
   Η αιτιολόγηση η οποία θεμελιώνει τους λόγους για τους οποίους δεν έλαβε χώρα η ανωτέρω εκτίμηση έρχεται σαφώς σε αντίθεση με την κοινοτική κανονιστική ρύθμιση. Πράγματι, ο λόγος έγκειται στο ότι οι παρεμβάσεις είχαν ήσσονα σημασία υπό το πρίσμα των κατώτατων ορίων που καθιέρωσαν τα εθνικά κανονιστικά μέτρα μεταφοράς των οδηγιών 85/337/ΕΟΚ, όπως αυτή τροποποιήθηκε (2), και 92/43/ΕΟΚ. Εντούτοις, το άρθρο 6, παράγραφος 3, της οδηγίας 92/43/ΕΟΚ επιβάλλει για «κάθε σχέδιο» που μπορεί να επηρεάζει σημαντικά τον τόπο την υποχρέωση εκτιμήσεως των επιπτώσεων και δεν περιορίζει την εκπλήρωση της ανωτέρω υποχρεώσεως από κατάλογο σχεδίων, οι διαστάσεις των οποίων υπερβαίνουν προκαθορισμένα κατώτατα όρια.
   
      (1)  ΕΕ L 206, σ. 7.
   
      (2)  ΕΕ L 175, σ. 40.